ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Ιουλίου 1999

για την τροποποίηση της απόφασης 79/542/ΕΟΚ του Συμβουλίου και των αποφάσεων 92/160/ΕΟΚ και 93/195/ΕΟΚ της Επιτροπής όσον αφορά την επανείσοδο εγγεγραμμένων ίππων από τον Ισημερινό

[κοινοποιηθείσα υπό τον αριθμό Ε(1999) 2438]

(Κείμενο που παρουσιάζει ενδιαφέρον για τον ΕΟΧ)

(1999/558/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 17 παράγραφος 2,

Εκτιμώντας:

(1) ότι με την απόφαση 79/542/ΕΟΚ του Συμβουλίου(2), όπως τροποποιήθηκε τελευταία από την απόφαση 1999/301/ΕΚ(3), καταρτίστηκε κατάλογος τρίτων χωρών από τις οποίες τα κράτη μέλη επιτρέπουν τις εισαγωγές ζώων του βοείου και του χοιρείου είδους, ιπποειδών, αιγοπροβάτων, νωπών κρεάτων και προϊόντων με βάση το κρέας· ότι ο Ισημερινός περιλαμβάνεται στο μέρος 2, στην ειδική στήλη για εγγεγραμμένους ίππους, του παραρτήματος της απόφασης αυτής·

(2) ότι με την απόφαση 92/160/ΕΟΚ(4) η Επιτροπή προέβη στην διαίρεση σε περιφέρειες ορισμένων τρίτων χωρών για τις εισαγωγές ιπποειδών, όπως τροποποιήθηκε τελευταία από την απόφαση 1999/236/ΕΚ(5)· ότι με την απόφαση αυτή ο Ισημερινός διαιρείται σε περιφέρειες για να περιοριστεί η επανείσοδος μετά από προσωρινή εισαγωγή εγγεγραμμένων ίππων μόνο στην ευρύτερη περιοχή τον Quito·

(3) ότι με την απόφαση 93/195/ΕΟΚ της Επιτροπής(6), όπως τροποποιήθηκε τελευταία από την απόφαση 1999/228/ΕΚ(7), καθορίστηκαν οι υγειονομικοί όροι και η υγειονομική πιστοποίηση για την επανείσοδο εγγεγραμμένων ίππων μετά από προσωρινή εξαγωγή στον Ισημερινό·

(4) ότι κατά τη διάρκεια επίσκεψης επιθεώρησης της Επιτροπής στον Ισημερινό, διαπιστώθηκαν σοβαρές ατέλειες όσον αφορά την παρακολούθηση, την κτηνιατρική επίβλεψη, την αναφορά ασθενειών και τις διαδικασίες εισαγωγής και εξαγωγής ιπποειδών· ότι, εντούτοις, μετά την έκδοση της απόφασης 92/160/ΕΟΚ δεν έχουν επανεξαχθεί ίπποι από τον Ισημερινό προς την Κοινότητα·

(5) ότι, ιδίως και λόγω των ανεπαρκών ελέγχων και κοινοποιήσεων ασθενειών, δεν είναι σαφής η κατάσταση όσον αφορά την εγκεφαλομυελίτιδα ίππων Βενεζουέλας και τη θουρίνη στον Ισημερινό·

(6) ότι πρέπει να απαγορευθεί η επανείσοδος εγγεγραμμένων ίππων μετά από προσωρινή εξαγωγή στην ευρύτερη περιοχή του Quito στον Ισημερινό· ότι, ως εκ τούτου, ο Ισημερινός πρέπει να διαγραφεί από τον κατάλογο των τρίτων χώρων του παραρτήματος της απόφασης 79/542/ΕΟΚ του Συμβουλίου και συνεπώς οι αποφάσεις 92/160/ΕΟΚ και 93/195/ΕΟΚ της Επιτροπής πρέπει να τροποποιηθούν αναλόγως·

(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο μέρος 2 του παραρτήματος της απόφασης 79/542/ΕΟΚ του Συμβουλίου, στην ειδική στήλη για τους εγγεγραμμένους ίππους, πρέπει να διαγραφεί η ακόλουθη γραμμή που αφορά τον Ισημερινό:

>ΘΕΣΗ ΠΙΝΑΚΑ>

Άρθρο 2

Στο παράρτημα της απόφασης 92/160/ΕΟΚ της Επιτροπής διαγράφονται οι ακόλουθες λέξεις που αφορούν τον Ισημερινό: "Ισημερινός(1)

Ευρύτερη περιοχή του Quito".

Άρθρο 3

Η απόφαση 93/195/ΕΟΚ της Επιτροπής τροποποιείται ως εξής:

1. στην ομάδα Δ του παραρτήματος Ι διαγράφονται οι λέξεις "Ισημερινός (1)",

2. στην ομάδα Δ του παραρτήματος ΙΙ διαγράφονται οι λέξεις "Ισημερινός (1)".

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 26 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18.8.1990, σ. 42.

(2) ΕΕ L 146 της 14.6.1979, σ. 15.

(3) ΕΕ L 117 της 5.5.1999, σ. 52.

(4) ΕΕ L 71 της 18.3.1992, σ. 27.

(5) ΕΕ L 87 της 31.3.1999, σ. 13.

(6) ΕΕ L 86 της 6.4.1993, σ. 1.

(7) ΕΕ L 83 της 27.3.1999, σ. 77.